Port Elizabeth
Port Elizabeth on Etelä-Afrikan tasavallan kaupunki Itä-Kapin provinssissa Intian valtameren rannikolla. Se on Etelä-Afrikan tärkeimpiä satamia sekä maan viidenneksi suurin taajama runsaalla miljoonalla asukkaallaan.
Viime vuosina Port Elizabeth on nimennyt monia tärkeitä kohteitaan Nelson Mandelan mukaan, vaikkei tällä ole mitään varsinaista yhteyttä kaupunkiin. Niinpä vuonna 2001 muodostettu suurkaupunkialueen käsittävä puolentoista miljoonan asukkaan kunta on nimeltään Nelson Mandela Metropol. Vuonna 2005 puolestaan kaupungin yliopistot ja korkeakoulut yhdistyivät Nelson Mandelan Metropolitan yliopistoksi.
Port Elizabeth on Itä-Kapin suurin kaupunki. Kaupungin nimen lyhenne on "PE", jota käytetään kaikenlaisissa epämuodollisemmissa yhteyksissä. Yleinen afrikaansinkielinen lempinimi on "Die Baai", englanniksi "The Bay" (suomeksi "lahti"). Kaupungin zulunkielinen nimi on "Bhayi", ja xhosan kielellä, jota suurin osa kaupunkilaisista puhuu, "iBhayi".
Portugalilainen merenkulkija Bartolomeu Dias rantautui ensi kertaa Port Elizabethin paikkeille 1488 ja pystytti rannalle suuren ristin. Englantilaisten levitettyä 1800-luvulle tultaessa valtaansa Kapmaassa, katsottiin Port Elizabeth hyväksi paikaksi suuremmalle asutukselle. Kapmaan siirtokunnan brittikuvernööri perusti vaimonsa mukaan nimeämänsä kaupungin 1820 ja sen asutti muutama tuhat paikalle tuotua brittisiirtolaista.
Kimberleyn radan valmistuminen vuonna 1873 vilkastutti sataman kehittämistä. Vuonna 1913 Port Elizabethistä tuli suurkaupunki (city).
Port Elizabeth on Etelä-Afrikan auto- ja moottoriliikenneteollisuuden keskus. Volkswagenin tehtaat siellä ovat koko Afrikan suurimmat, ja myös Fordilla, General Motorsilla ja eräillä muilla valmistajilla on siellä suuren luokan teollista toimintaa. Kaupungin ja alueen muu teollisuus tukee autoteollisuutta ja on keskittynyt siihen liittyvien tuotteiden, kuten renkaiden, valmistukseen.
Vuoden 2011 väestönlaskennassa itse kaupungissa asui 312 000 ihmistä, Nelson Mandela Bayn suurkaupunkialueella 1,15 miljoonaa.
Tilastojen (2001) mukaan PE:n väestöstä 59 % on mustia, 23 % ns. Kapmaan värillisiä, 1 % intialaisia tai aasialaisia ja 17 % valkoisia. Kotikielenään väestöstä puhuu afrikaansia 30 %, englantia 12 % ja xhosan kieltä 57 %. Noin 89 % väestöstä ilmoittaa olevansa uskonnoltaan kristittyjä. Kaupungin työttömyysaste on maan keskitasoa matalampi, runsaat 28 %, joka vaihtelee mustien 37 %:sta valkoisten neljään prosenttiin.
Port Elizabeth on tunnettu merentutkimuksesta ja siellä on nähtävillä meriakvaarioita sekä luonnontieteellisiä näyttelyitä. Merentutkijoille itäisen Kapmaan rannikot ovat tärkeitä vesiä. Muutaman kymmenen kilometrin päässä pohjoisessa on puolestaan Addon kansallispuisto, joka on tunnettu norsuistaan.
Port Elizabethin ystävyyskaupunkina on 1998 lähtien ollut Göteborg, ja kaupungit ovat pyrkineet suuntaamaan kehitystä yhteisiin kiinnostuksen kohteisiin kuten julkisiin kirjastoihin ja ympäristöystäväliisyyteen.
Lähellä kaupunkia olevat merta reunustavat pitkät vaaleat hiekkarannat ovat sittenkin kaupungin matkailun pääkohde. Avoimet rannat jatkuvat lähes silmänkantamattomiin ja niemien ympäri. Avoimella merellä on toisaalta vaaransakin: kaukaisin tapaninpäivän tsunamin 2004 vaatima uhri menehtyi eräällä Port Elizabethin rannoista, 8 000 kilometrin päässä tsunamin aiheuttaneen maanjäristyksen tapahtumapaikasta. Liikenneyhteydet Port Elizabethiin ovat hyvät muutenkin kuin meriteitse. Kapkaupungista Durbaniin kulkevat pääliikenneväylät seurailevat paljolti rannikkoa ja kulkevat tietenkin suurimman välillä olevan kaupungin lävitse.
Port Elizabethissa pelattiin vuoden 2010 jalkapallon MM-kilpailujen otteluita. Kisoja varten kaupunkiin rakennettiin uusi stadion, lähes 50 000-paikkainen Nelson Mandela Bay Stadium.